钦定古今图书集成/理学汇编/学行典/第155卷 > 性理大全一 > 《周子》
## 钦定古今图书集成/理学汇编/学行典/第155卷 > 性理大全一 > 《周子》

山谷黄氏曰：“茂叔人品甚高，胸中洒落如光风霁月。
好读书，雅意林壑，初不为人窘束。短于取名而专于
求志，薄于徼福而厚于得民，菲于奉身而燕及。”《嫠》
陋于希世，而尚友千古。

《程子》曰：“‘自尔见茂叔后，吟风弄月以归，有吾与点也’
之意。”又曰：“茂叔窗前草不除，问之，云：‘与自家意思一
般’。”

延平李氏曰：“‘黄山谷谓周子洒落如光风霁月’，此善
形容有道者气象。”

朱子曰：“山谷谓：周子洒落者，只是形容一个清明高
远之意，若有一毫私吝心，何处更有此等气象耶？只
如此，有道者胸怀表里亦自可见。　先生在当时，人
见其政事精绝，则以为宦业过人；见其有山林之志则以为襟怀洒落，有仙风道气。无有知其学者，惟程
大中知之，宜其生两程夫子也。　先生博学力行，闻
道甚”早，遇事刚果，有古人风。为政精密严恕，务尽道
理。　先生信古好义，以名节自砥砺，奉己甚约，俸禄
尽以周宗族。奉宾客，家无百钱之储。襟怀飘洒，雅有
高趣。尤乐佳山水，遇适意处，或徜徉终日。庐山之麓
有溪焉，发源于莲华峰下，洁清绀寒，下合于湓江。先
生濯缨而乐之，因寓以“濂溪”之号。　濂溪清河季通
云：“其学精悫深密。孔经甫尝祭以文曰：‘公年壮盛，玉
色金声，从容和毅，一府皆倾’。《墓碑》亦谓其‘精密严恕
气象可想矣。　周子看得这理熟，纵横妙用，只是这
数个字都括尽了。周子从理处看，邵子从数处看，都
只是这理’。”刘砥曰：“毕竟理较精粹。”曰：“从理上看，则用
处大，数自是细碎。”　问：“周子是从上面先得？”曰：“也未
见得是恁地否？但是周先生天资高，想见下面工夫
也不大段费力。　今人多疑濂溪出于希夷。”郑可学
曰：“濂溪书具存，如《太极图》，希夷如何有此说？”曰：“张忠
定公尝云：‘公事有阴阳’。此说全与濂溪同。忠定见希
夷，盖亦有些来历。但当时诸公知濂溪者，未尝言其
有道。”曰：“此无足怪。程大”中独知之，曰：“然。”又道：“明道之
学，后来故别，但其本自濂溪发之，只是此理推广之
耳。但不如后来程门受业之多。”曰：“当时既未有人知，
无人往复，只得如此。　秦汉以来，天下之士莫知所
以为学。是以天理不明而人欲炽，道学不传而异端
起，人挟其私智以驰骛一世。宋兴，有濂溪者作，然后
天理明而”道学之传复续。盖有以阐夫太极、阴阳五
行之奥，而天下之为中正仁义者得以知其所自来。
言圣学之有要，而下学者知“胜私复礼”之可以驯致
于上达；明天下之有本，而言治者知诚心端绪之可
以举而措之于天下。其所以上接洙泗千载之统，下
启河洛百世之传者，脉络分明，而规模亦宏远矣。
先生之学，“性诸天，诚诸己，而合乎前圣授受之统。”又
得《二程》以传之，而其流遂及于天下。非有爵赏之劝，
刑辟之威，而天下学士靡然乡之。

南轩张氏曰：“濂溪始学陈希夷，后来自有所见。其学
问如此，而举世不知。为南安狱掾日，惟程大中始知
之。可见无分毫矜夸，此方是朴实头下工夫底人。”
自孟子没，圣学失传，历世久远。其闲儒者非不知尊
敬孔孟而讲习《六经》，至考其所得，则不越于诂训文
义之闲而止矣。于所谓“圣人之心，所以本诸天地而
措诸天下与来世者，盖鲜克涉其藩，而况睹其大全
者哉？”惟周先生出乎千载之后，而有得于太极之妙，
今其图与书具存，道学有传，实在乎此。　自秦汉以
来，言治者汨于五伯功利之习，求道者沦于异端空
虚之说，故言治者若无预于学，而求道者反不涉于
事。孔孟之书仅传，而学者不得其门而入，“生民不克
睹乎三代之盛”，可胜叹哉！惟濂溪先生崛起于千载
之后，独得微旨于残编断简之中，推本太极，以及乎
“阴阳五行之流布，人物之所以生化，于是知人之为
至灵，而性之为至善。万理有其宗，万事循其则。举而
措之，则可见”先生之所以为治者，皆非私智之所出。
孔、孟之意于以复明　先生之学渊源精粹，实自得
于其心，而其妙乃在《太极》一图。穷二气之所根，极万
物之所行，而明主静之为本，以见圣人之所以立人
极，而君子之所当修为者。故其所养内充，暗然而日
章，虽不得大施于时，而莅官所至，如春风和气，随时
发见，被饰万物，百世之下，闻其风者，犹将咨嗟兴起
之不暇。　去古益远，儒学陵夷，先生起于远方，乃超
然有所自得于其心，本乎《易》之太极，《中庸》之诚，以极
乎天地万物之变化。其教人使之志伊尹之志，学颜
子之学，推之于治，先生之礼乐刑政，可举而行，如指
诸掌。于是河南二程先生兄弟从而得其说，推明究
极之广大精微，殆无馀蕴。学可以至于圣，治不可以
不本于学，而道德性命，初不外乎日用之实。而“诐”“淫”
“邪”“遁”之说，皆无以自隐其形，可谓盛矣。然则先生发
端之功，顾不大哉。

北山陈氏曰：“昔夫子之道，其精微在《易》，而所以语门
人者，皆日用常道，未尝及《易》也。夫子没，门人各以所
闻传道于四方者，其流或少差，独曾子、子思之传得
其正，子思复以其学授孟轲氏，斯时也，百氏之说昌
矣。孟轲氏没，又旷千载而泯不传。濂溪周子出，始发
明孔子《易》道之蕴，提其要以授哲人。既又手为图，笔”
为书，然后孔氏之传复续。凡今之学，知有孔子《大易》
之蕴、《大学》《中庸》七篇之旨归者，皆自先生发之。先生
之功在后学深长且远者以此也。

鹤山魏氏曰：周子奋自南服，超然独得，以上承孔、孟
氏垂绝之绪。河南二程子神交心契，相与疏瀹阐明，
而圣道复著。曰诚，曰仁，曰太极，曰性命，曰阴阳，曰鬼
神，曰义利，纲条彪列，分限晓然，学者始有所准的。于
是知身之贵，果可以位天地，育万物，果可以为尧、舜，
为周公、仲尼。而其求端用力，又不出乎暗室屋漏之“隐，躬行日用之近，亦非若异端之虚寂，百氏之支离
也。　濂溪奋乎百世之下，始探造化之至赜，建图著
书，阐发幽秘，即斯人日用常行之际，示学者穷理尽
性之归，使诵其遗言者，始得以晓然于洙泗之正传，
而知世之所谓学者，非滞于俗师，则沦于异端，盖有
不足学者。”于是二程亲得其传，而圣学益以大振。虽
三人于时皆不及大用，而嗣往圣，开来哲，发天理，正
人心，使孔孟绝学独盛于宋朝，而超出乎百代，功用
所关，诚为不小。

臧氏格曰：“先生所得之奥，不俟师传，匪由知索，神交
心契，固已得其本流。不然，嗜溪流之绀寒，爱庭草之
交翠，体夫子之无言，穷颜渊之所以乐，是果何味而
独嚅哜之耶？故能发前圣之所未发，觉斯人之所未
觉，使高远者不堕于荒忽，循守者不沦于滞固，私意
小智，何所容其巧，诡经僻说，何所肆其诬，功用岂不”
伟哉。